《雕赋》
唐代·杜甫

当九秋之凄清，见一鹗之直上。以雄才为己任，横杀气而独往。梢梢劲翮，肃肃逸响；杳不可追，俊无留赏。彼何乡之性命，碎今日之指掌。伊鸷鸟之累百，敢同年而争长？此雕之大略也。

若乃虞人之所得也，必以气禀玄冥，阴秉甲子；河海荡潏，风云乱起；雪冱山阴，冰缠树死。迷向背于八极，绝飞走于万里。朝无所充肠，夕违其所止；颇愁呼而蹭蹬，信求食而依倚。用此时而椓杙，待弋者而纲纪；表狎羽而潜窥，顺雄姿之所拟。欻捷来于森木，固先系于利觜；解腾攫而竦神，开网罗而有喜。献禽之课，数备而已。

及乎闽隶受之也，则择其清质，列在周垣；挥拘挛之掣曳，挫豪梗之飞翻。识畋游之所使，登马上而孤骞。然后缀以珠饰，呈于至尊。抟风枪累，用壮旌门。乘舆或幸别馆、猎平原，寒芜空阔，霜仗喧繁。观其夹翠华而上下，卷毛血之崩奔；随意气而电落，引尘沙而昼昏。豁堵墙之荣观，弃功效而不论。斯亦足重也。

至如千年孽狐，三窟狡兔；恃古冢之荆棘，饱荒城之霜露。回惑我往来，趑趄我场圃。虽有青骹载角，白鼻如瓠；蹙奔蹄而俯临，飞迅翼而遐寓。而料全于果，见迫宁遽；屡揽之而颖脱，便有若于神助。是以哓哮其音，飒爽其虑；续下鞲而缭绕，尚投迹而容与。奋威逐北，施巧无据；方蹉跎而就擒，亦造次而难去。一奇卒获，百胜昭著。夙昔多端，萧条何处。斯又足称也。

尔其鸧鸹凫鶂之伦，莫益于物，空生此身。联拳拾穗，长大如人。肉多奚有，味乃不珍。轻鹰隼而自若，托鸿鹄而为邻。彼壮夫之慷慨，假强敌而逡巡。拉先鸣之异者，及将起而遄臻。忽隔天路，终辞水滨。宁掩群而尽取，且快意而惊新。此又一时之俊也。

夫其降精于金，立骨如铁；目通于脑，筋入于节。架轩楹之上，纯漆光芒；掣梁栋之间，寒风凛冽。虽趾蹻千变，林岭万穴；击丛薄之不开，突杈丫而皆折，此又有触邪之义也。

久而服勤，是可呀畏。必使乌攫之党，罢钞盗而潜飞；枭怪之群，想英灵而遽坠。岂比乎？虚陈其力，叨窃其位，等摩天而自安，与抢榆而无事者矣？

故不见其用也。则晨飞绝壑，暮起长汀；来虽自负，去若无形。置巢嶻嵲，养子青冥。倏尔年岁，茫然阙庭。莫试钩爪，空回斗星。众雏傥割鲜于金殿，此鸟已将老于岩扃。

作者简介：杜甫（712－770），字子美，自号少陵野老，世称“杜工部”、“杜少陵”等，汉族，河南府巩县（今河南省巩义市）人，唐代伟大的现实主义诗人，杜甫被世人尊为“诗圣”，其诗被称为“诗史”。杜甫与李白合称“李杜”，为了跟另外两位诗人李商隐与杜牧即“小李杜”区别开来，杜甫与李白又合称“大李杜”。他忧国忧民，人格高尚，他的约1400余首诗被保留了下来，诗艺精湛，在中国古典诗歌中备受推崇，影响深远。759-766年间曾居成都，后世有杜甫草堂纪念。